Stedet oppsto i andre halvdel av 1800-tallet i forbindelse med industriutbyggingen langs Glomma. Området rundt stedet bærer tydelige preg av stedets industrihistorie. Ruinene av industribedriftene Fredrikstad Dampsag og Sorgenfri og Narnte teglverk er tydelige i terrenget. Stedet strekker seg langs fylkesvei 432. På østsiden av bebyggelsen ligger Sorgenfrigropa, som er oppstått etter uttak av leire i over 100 år. Mellom den gamle leiregropa og bebyggelsen gikk det tidligere en jernbane som fraktet leire mellom Narnte og Sorgenfri teglverk.